Folketing
2010-06-10

Tak for det. Vi har oplevet en økonomisk krise af historiske dimensioner. Ingen er gået ram forbi, heller ikke Danmark. Nu er det begyndt at lysne i horisonten. De seneste kvartaler har budt på positiv vækst, arbejdsløshedskurven er knækket, og virksomhederne har igen fået noget at bestille. Krisen har været relativt mindre hård for Danmark end for så mange andre lande. Det skyldes vores gode udgangsposition. For dengang oppositionen krævede penge til både stort og småt, valgte vi at holde igen. Derfor var vores økonomi bedre polstret og derfor bedre rustet til krisen. Det betyder ikke, at vi er kommet upåvirket igennem. Vi har holdt krudtet tørt indtil det rette øjeblik, hvor det gjorde mest gavn, men indsatsen mod krisen har kostet røde tal på bundlinjen og mere, end vores økonomi kan holde til. Derfor er vi nødt til at handle. Vi er nødt til at gøre noget nu. Alternativet er gæld, der blot vokser sig større, og udgifter til rente og renters rente, penge, som vi langt hellere ville investere i vækst og velfærd.